Rússar útiloka að kvikað verði frá kröfum um að NATO hætti að fjölga aðildarlöndum í austri. Fundur þeirra og Bandaríkjanna um málefni Úkraínu hefst í kvöld.
Fundur Bandaríkjamanna, NATO og Rússa um málefni Úkraínu hefst í kvöld með vinnukvöldverði varautanríkisráðherra landanna. Rússar segjast ekki ætla að slaka neitt á kröfum sínum um að NATO hætti stækkunartilburðum sínum til austurs.
Rússar hafa sent tugi þúsunda hermanna að landamærum Úkraínu undanfarnar vikur og mánuði og er hætta talin á að átök brjótist út. NATO og Bandaríkjamenn hafa haft áhyggjur af stöðunni. Í síðustu viku samþykktu Rússar að senda fulltrúa til viðræðna um stöðuna og hefst sá fundur í Genf í kvöld.
Rússar virðast hins vegar ekki hafa miklar væntingar til að viðræðurnar beri árangur. Þeir hafa meðal annars krafist þess að NATO hætti að stækka í austur - með öðrum orðum að Úkraína gangi ekki í NATO.
Sergei Ryabkov varautanríkisráðherra Rússlands sagði við rússneska fjölmiðla í morgun að þau skilaboð sem komið hefðu frá NATO og bandarískum stjórnvöldum hefðu valdi vonbrigðum. Engar tilslakanir verði samþykktar.
Anthony Blinken utanríkisráðherra Bandaríkjanna sagði fyrir helgi að friðsamleg lausn sé möguleg og það væri æskilegra ef Rússar veldu þann kost. Ef þeir velji átök séu Bandaríkjamenn reiðubúnir að svara því af fullri hörku. Kröfur Rússa geti ekki verið upphafspunktur viðræðna. Þá hefur Evrópusambandið sagst vilja vera með í ráðum um ákvaðanir um málefni Úkraínu.
Þessi orð gefa ekki sérstaklega góð fyrirheit um að að fundurinn skili sérstökum árangri þó að enginn hafi viljað útiloka það. Gert er ráð fyrir að hann standi alla vikuna. Hann hefst formlega í kvöld með vinnukvöldverði varautanríkisráðherra Bandaríkjanna og Rússland, en formlegar viðræður hefjast í fyrramálið.
Rússar útiloka að kvikað verði frá kröfum um að NATO hætti að fjölga aðildarlöndum í austri. Fundur þeirra og Bandaríkjanna um málefni Úkraínu hefst í kvöld.